To κινηματογραφικό αφιέρωμα «Εικόνες της απελευθέρωσης στην Ευρώπη», διοργανώνει από 24 έως 26 Οκτωβρίου, η Ταινιοθήκη της Ελλάδος σε συνεργασία με την Περιφέρεια Αττικής και τη Γενική Γραμματεία Συντονισμού του Κυβερνητικού Έργου, στο πλαίσιο της ανάδειξης του θεσμού «Η Αθήνα Ελεύθερη».

Στο αφιέρωμα αποτυπώνονται κρίσιμες «σελίδες» της τελευταίας περιόδου του Β΄ Παγκοσμίου πολέμου και της απελευθέρωση της Ευρώπης από τον ναζιστικό ζυγό, με την προβολή επτά ταινιών μυθοπλασίας (έξι ξένων και μίας ελληνικής), αρχειακού υλικού, ντοκιμαντέρ και αποσπασμάτων από το νέο ντοκιμαντέρ «Μνήμες» με σπάνιο υλικό από την απελευθέρωση της Αθήνας.

Πρόκειται για μία προσπάθεια που ξεκίνησε πέρσι τον Οκτώβριο, με τη συνεργασία του Οργανισμού Πολιτισμού, Αθλητισμού και Νεολαίας Δήμου Αθηναίων (ΟΠΑΝΔΑ), του Ιδρύματος της Βουλής των Ελλήνων, των Γενικών Αρχείων του Κράτους και του Ιστορικού Αρχείου ΕΡΤ και το κινηματογραφικό αφιέρωμα «Εικόνες της Κατοχής και της Απελευθέρωσης» από την Ταινιοθήκη της Ελλάδος.

Η είσοδος είναι ελεύθερη για το κοινό, το οποίο θα «μεταφερθεί», μεταξύ άλλων, στο Βερολίνο, στη Βαρσοβία, στην Πράγα, στην Αθήνα, μέσα από μια σειρά κλασικών και νεότερων ταινιών.

Το αφιέρωμα πραγματοποιείται σε συνεργασία με την Πρεσβεία της Τσεχικής Δημοκρατίας στην Αθήνα και την υποστήριξη της Πρεσβείας της Ιταλίας στην Αθήνα.

Μοιράσου το άρθρο: